Crna Gora

Adresa: Karađorđeva bb,

81000 Podgorica, Crna Gora

tel: +382 20 242 530

fax: +382 20 242 329

kabinet@gov.me

Vlada Crne Gore

Predsjednik Vlade

Broj: 01-076/24-4469

Podgorica: 18.12.2024. godine

Klub poslanika Socijaldemokrate Crne Gore

Poslanik, g-din Nikola Zirojević

**POSLANIČKO PITANJE**

Na osnovu kojih stručnih referenci ste predložili v.d. direktora Agencije za nacionalnu bezbjednost i da li smatrate da je takav prijedlog adekvatan imajući u vidu krajnje zabrinjavajuću bezbjednosnu situaciju.

**ODGOVOR**

Poslaniče Zirojeviću,

Zahvaljujem na postavljenom pitanju i cijenim Vaše interesovanje za bezbjednosnu situaciju u zemlji.

Takođe, imajući u vidu aktuelni status bivšeg tandema direktora Uprave policije i direktora ANB-a iz perioda u kome je Vaš politički subjekt bio u izvršnoj vlasti, posebno razumijem i Vašu zabrinutost i (nadam se) iskrenu želju da se ne ponove iste greške.

Iskustvo nas, dakle, uči da čak ni veoma bogata karijera i usmjereno obrazovanje nijesu garant profesionalnog i u interesu države uspješnog obavljanja ovih važnih funkcija.

Svejedno, dozvolite da pojasnim okolnosti koje se tiču imenovanja novog vršioca dužnosti direktora Agencije za nacionalnu bezbjednost (ANB), gospodina Ivice Janovića, kako bih razjasnio sve eventualne nedoumice.

Najprije, gospodin Janović je imenovan u skladu sa svim zakonskim procedurama koje regulišu rad i organizaciju ANB-a i prošao je sve neophodne bezbjednosne provjere, uključujući dobijanje nacionalne bezbjednosne dozvole za pristup tajnim podacima. Ovaj proces je sproveden u skladu s važećim zakonima i standardima Crne Gore, pri čemu nije bilo nepravilnosti.

Napominjem i da su kriterijumi koji se koriste prilikom provjere za nacionalnu dozvolu, a na osnovu kojih se stiče ili gubi pravo na posjedovanje dozvole za pristup tajnim podacima u potpunosti usklađene sa NATO regulativama (AC/35-D/2000, kao i C-M(2002)49).

Nadalje, kompletan proces je vođen u skladu sa odgovornošću koju država Crna Gora ima prema partnerskim državama i obavezama koje proističu iz našeg članstva u Alijansi.

Samim tim, raduje me što upravo sa partnerskih adresa stiže pozitivan signal i namjera da kroz dodatan angažman doprinesu jačanju institucionalnih kapaciteta ove ključne institucije za sistem nacionalne bezbjednosti Crne Gore.

No, da ne zanemarimo i ono što je najvažnije kada je u pitanju rukovođenje ovakvim organom, a što je ujedno i veoma česta praksa i neformalan standard i u zapadnim demokratijama - gospodin Janović uživa moje apsolutno lično povjerenje koje je ključ za ostvarivanje funkcionalnog sistema nacionalne bezbjednosti u čijoj strukturi je predsjednik Vlade ključni korisnik obavještajnih podataka.

Uvjereni smo da će gospodin Janović profesionalno obavljati svoju funkciju, imenujući ga na ovu poziciju, Vlada je pokazala povjerenje u njegov integritet i sposobnost.

I budite bez brige, uvaženi poslaniče, nacionalna bezbjednost ostaje jedan od prioriteta Vlade Crne Gore, a nedavne promjene u bezbjednosnom sektoru ključan su korak u tom pravcu, a nove tek slijede.

Još jednom, hvala na interesovanju za ovo važno pitanje.

S poštovanjem,

**PREDSJEDNIK VLADE**

**Milojko Spajić**